KIRJALLINEN KYSYMYS E-0068/03 esittäjä(t): Monica Frassoni (Verts/ALE) komissiolle. Is Arenas -yrityksen hankkeen osittainen toteuttaminen ilman ympäristövaikutusten arviointia.



Virallinen lehti nro 268 E , 07/11/2003 s. 0067 - 0068



KIRJALLINEN KYSYMYS E-0068/03 esittäjä(t): Monica Frassoni (Verts/ALE) komissiolle (23. tammikuuta 2003) Aihe: Is Arenas -yrityksen hankkeen osittainen toteuttaminen ilman ympäristövaikutusten arviointia Sardinian autonominen alue vapautti omavaltaisesti ympäristönsuojeluviraston S.I.V.E.A.-yksikön johtajan 4. lokakuuta 2002 tekemällä päätöksellä nro 2309/VIII Is Arenas -kiinteistöyrityksen ympäristövaikutusten arviointimenettelystä, joista säädetään direktiiveissä 85/337/ETY(1) ja 97/11/EY(2) (jotka Italia on pannut täytäntöön 12. huhtikuuta 1996 annetulla presidentin asetuksella, jota on myöhemmin muutettu ja täydennetty, ja Sardinian aluelailla nro 1/1999, jota on myöhemmin muutettu ja täydennetty). Direktiivien mukaista arviointimenettelyä olisi noudatettava matkailukeskushankkeessa, jota kyseinen yritys toteuttaa Is Arenasin rantametsikköalueella Narbolian kunnassa (Oristano). Yritykselle myönnetty lupa kattaa noin 57 000 kuutiometriä koko hankkeen 222 900 kuutiometristä. Hankkeesta päätettiin Sardinian alueen ja Is Arenas -yrityksen 9. kesäkuuta 1997 tekemällä sopimuksella ja sen on tarkoitus toteuttaa yhteisön tärkeänä pitämällä Is Arenasin alueella (koodi ITB 002228). Koko hanketta vastaan on jo käynnistetty rikkomusmenettely nro 4381/2001, koska se on vastoin direktiiviä 92/43/ETY(3). Hankkeesta on myös annettu perusteltu lausunto 9. helmikuuta 2001. Rikkomusmenettelyn käynnistäminen koskee kuitenkin ainoastaan yhtä osaa koko kiinteistöhankkeesta, eikä käsittele sitä kokonaisuutena. Aikooko komissio käynnistää uuden rikkomusmenettelyn, koska ympäristövaikutusten arviointia koskevia direktiivejä (85/337/ETY ja 97/11/EY) on selvästi rikottu? Pitääkö komissio asianmukaisena, että lähes kaksi vuotta sen jälkeen, kun rikkomusmenettelyssä 4381/2001 annettiin perusteltu lausunto, tämä asia viedään yhteisöjen tuomioistuimen käsiteltäväksi, koska Sardinian autonominen alue ei halua arvioida ympäristövaikutuksia, joita koko Is Arenas -kiinteistöhankkeella on yhteisön tärkeänä pitämään alueeseen? Pitääkö komissio asianmukaisena peruuttaa lopullisesti yhteisön rahoitus (noin 5 miljoonaa euroa), joka Oristanon alueellisen sopimuksen mukaisesti myönnettiin SIL:lle, (täytäntöönpanosta vastaava paikallinen elin), Is Arenas -yritykselle ja sen sisaryrityksille? (1) EYVL L 175, 5.7.1985, s. 40. (2) EYVL L 73, 14.3.1997, s. 5. (3) EYVL L 206, 22.7.1992, s. 7. Margot Wallströmin komission puolesta antama vastaus (7. maaliskuuta 2003) Tiettyjen julkisten ja yksityisten hankkeiden ympäristövaikutusten arvioinnista 27. kesäkuuta 1985 annetussa neuvoston direktiivissä, sellaisena kuin se on muutettuna 3. maaliskuuta 1997 annetulla neuvoston direktiivillä 97/11/EY, jäsenvaltiot velvoitetaan toteuttamaan kaikki tarpeelliset toimenpiteet sen varmistamiseksi, että ennen luvan myöntämistä arvioidaan niiden hankkeiden vaikutukset, joilla etenkin laatunsa, kokonsa tai sijaintinsa vuoksi todennäköisesti on merkittäviä ympäristövaikutuksia. Hankkeet, joita direktiivi koskee, yksilöidään liitteissä. Liitteessä I luetelluista hankkeista on tehtävä ympäristövaikutusten arviointi. Liitteessä II lueteltujen hankkeiden osalta jäsenvaltioiden on määritettävä, onko hankkeesta tehtävä ympäristövaikutusten arviointi, joko tapauskohtaisella tutkimuksella tai asettamalla arviointiperusteet tai rajat. Parlamentin jäsenen mainitsema hanke, joka koskee matkailukeskuksen rakentamista Is Arenasin rantametsikköalueelle Narbolian kuntaan, kuuluu direktiivin 85/337/ETY, sellaisena kuin se on muutettuna, liitteen II soveltamisalaan. Tästä syystä toimivaltaisten viranomaisten olisi tullut määrittää joko tapauskohtaisella tutkimuksella tai Italian lainsäädännössä vahvistettujen arviointiperusteiden tai raja-arvojen perusteella, onko hankkeesta tehtävä ympäristövaikutusten arviointi. Sardinian autonomisen alueen ympäristönsuojeluviraston S.I.V.E.A.-yksikkö on 4. lokakuuta 2002 tekemällään päätöksellä nro 2309/VIII päättänyt erityisen tutkimuksen jälkeen, että matkailukeskuksen rakentamishanke Is Arenasin rantametsikköalueella ei edellytä ympäristövaikutusten arviointia. On huomattava, että edellä mainittu päätös koski 222 900 kuutiometrin kokonaishanketta, joka kuuluu Sardinian alueen ja Is Arenas srl:n tekemään ohjelmasopimukseen. Mitä tulee rikkomismenettelyyn 1998/2346, joka koskee yhteisön tärkeäksi alueeksi ehdotettua Is Arenasin aluetta (koodi ITB 032228), perusteltu lausunto ei koske Is Arenasin rakennushanketta vaan ainoastaan golfkenttähanketta. Edellä sanotun ja parlamentin jäsenen antamien tietojen pohjalta ei siten voida tällä hetkellä todeta, että direktiiviä 85/337/ETY, sellaisena kuin se on muutettuna, olisi rikottu. Lopuksi on todettava yhteisön rahoitustuesta, että edellä mainitun rikkomusmenettelyn aloittamisen jälkeen komissio pyysi Euroopan aluekehitysrahastosta tukea saavan Oristanon alueellisen sopimuksen toteuttamisesta vastaavaa elintä keskeyttämään tuen kyseiselle hankkeella, kunnes menettely saadaan päätökseen. Is Arenasin matkailuhanke suljettiin lopulta kokonaan Oristanon sopimuksen ulkopuolelle.